text: Cyklist mister livet i alvorlig færdselsulykke
  29 juli 2017 kl. 15.01
  En 81-årig mand er afgået ved døden, efter han lørdag blev påkørt af en bil på Rømøvej ved Toftlund. 
  En 81-årig mand er lørdag eftermiddag afgået ved døden, efter han blev ramt af en personbil på Rømøvej ved Toftlund.
  Ulykken skete ved, at den 81-årige mand fra lokalområdet cyklede ud foran bilen, der blev kørt af en 20-årig kvinde. 
  Politi og redningsmandskab var hurtigt på stedet og udførte livreddende førstehjælp. En lægehelikopter blev også tilkaldt, men cyklisten stod ikke til at redde. De pårørende til manden er underrettet. 
  Vagtchefen ved Syd- og Sønderjyllands Politi oplyser, at kvinden var meget berørt af det, der skete. Hun er blevet kørt til Aabenraa Sygehus, hvor hun bliver behandlet for chok. 
  Rømøvej var tidligere spærret mellem Toftlund-rundkørslen og Arnumvej. Vejen er nu åben.
  